Oikeusministeriö

RANGAISTUSMÄÄRÄYS- JA RIKESAKKOUUDISTUS

Oikeusministeriön lainvalmisteluosasto on pyytänyt oikeushallinto-osastolta lausuntoa tuomioistuimen ulkopuolella tapahtuvaa rikosasioiden summaarista käsittelyä koskevaan työryhmän mietintöluonnokseen sisältyvien lakiehdotusten vaikutuksista. Oikeushallinto-osastolta lausuntoa on pyydetty lähinnä vaikutuksista käytettävien asiakirjojen ja erityisesti lomakkeiden osalta.

Ehdotetun menettelyuudistuksen seurauksena lomakkeet ja muut rikosasioiden summaarisessa käsittelyssä käytettävät asiakirjat on suunniteltava ja toteutettava uudelleen. Oikeushallinto-osaston mahdollisuudet arvioida tästä aiheutuvia kustannusvaikutuksia ja työhön tarvittavaa aikaa ovat kuitenkin melko vähäiset, koska suurin osa lomakkeista tai niiden asemesta käytettävistä tietojärjestelmien tulosteista ei enää ole oikeushallinto-osaston hallinnoimia. 

Rangaistusmääräysmenettelystä annetun asetuksen (1026/1993) 1 §:ssä ja rikesakkoasetuksen (606/1983) 8 §:ssä tarkoittujen lomakkeiden hallinnointi on siirtynyt oikeusrekisterikeskukselle viraston perustamisen yhteydessä. Oikeushallinto-osasto on sopinut oikeusrekisterikeskuksen kanssa, että viraston edustaja työryhmässä toimittaa ryhmälle tarvittavat tiedot painettujen lomakkeiden muuttamisen kustannuksista ja siihen tarvittavasta ajasta. Painetut lomakkeet on viime aikoina yhä enenevässä määrin korvattu tietojärjestelmien tulosteilla ja ratkaisutietojen sähköisellä välittämisellä oikeusrekisterikeskukselle. Lausunnon ehdotusten vaikutuksista poliisin tietojärjestelmään ja sen tulosteisiin antanee sisäasiainministeriön poliisiosasto.

Lomakkeisiin eri aikoina tehtyjen muutosten suunnitteluun ja toteutukseen osallistumisesta saatujen kokemusten perusteella oikeushallinto-osasto lausuu seuraavaa:

Painetut lomakkeet	Painettuja lomakkeita tarvitaan uudistuksen jälkeenkin jonkin verran muun muassa niitä tilanteita varten, joissa liikennevalvonnan yhteydessä annettu sakkovaatimus, sakkomääräys, rikesakkomääräys tai rangaistusvaatimus katsotaan tarkoituksenmukaiseksi antaa tiedoksi rikkomuksesta epäillylle välittömästi esitutkinnan päätyttyä, mutta tällöin ei ole käytettävissä ajoneuvotyöasemaa ja tulostinta, jotka mahdollistaisivat tietojärjestelmätulosteen käyttämisen. Lausuntopyynnössä mainittu pyrkimys vain yhden lomakkeen käyttämiseen uudessa menettelyssä aiheuttaa sen, että lomakkeen suunnitteluun ja toteutukseen tulee varata hyvin runsaasti aikaa. Lomakkeen suunnittelu on aloitettava täysin uusista lähtökohdista. Suunnittelutyön tekee vaativaksi se, että sakotetun tulee täytetyn lomakkeen tiedoksi saatuaan voida helposti ymmärtää, mistä seuraamuksesta on kysymys, mitkä ovat hänen reagointimahdollisuutensa ja että seuraamuksen lajikin voi vielä vaihtua. Lomakkeen tietosisältö on syytä suunnitella työryhmässä, jossa ovat edustettuina kaikki menettelyyn osallistuvat tahot. Tähän työvaiheeseen tarvittavine kokouksineen saattaa kulua aikaa useita kuukausia. Lomakekäsikirjoituksen tekeminen voi sekin kestää viikkoja, sillä yleensä vielä tässä työvaiheessa joudutaan puuttumaan myös tietosisältöön. 

Tulosteet, pdf-lomakkeet ja syyttäjien rangaistusmääräyssovellus

Tiedoksi annettavan määräyksen tai vaatimuksen ymmärrettävyys on helpommin toteutettavissa käytettäessä painettujen lomakkeiden asemesta tietojärjestelmän tulostetta. Edellä mainittu yhden lomakkeen käyttö edellyttää sitä, että käytettävässä tietojärjestelmässä on eri seuraamuksia varten yksi yhteinen tallennuspohja. Tällä hetkellä poliisin tietojärjestelmässä on rikesakkoja ja rangaistusvaatimuksia varten on erilliset tallennuspohjat. Kokemus on osoittanut, että tulosteiden suunnittelu ja toteutus vaativat aikaa vähintää saman verran kuin vastaava työ painettujen lomakkeiden osalta. Joissakin tapauksissa varsin pienenkin muutoksen toteutukseen on kulunut aikaa useita kuukausia.

Oikeushallinto-osastolla laadituista pdf-lomakkeista ovat tällä hetkellä käytössä käräjäoikeuksissa ilmoitus rikesakkomääräyksen käsittelemisestä tuomioistuimessa sekä syyttäjien ilmoitukset rangaistusmääräyksen antamisesta vaadittua lievempänä, rangaistusvaatimuksen antamatta jättämisestä ja rangaistusvaatimuksen peruuttamisesta samoin kuin syyttäjän ilmoitus rangaistusvaatimuksen vastustamisen vastaanottamisesta. Pdf-lomakkeiden muuttamisesta ei aiheutuisi kustannuksia, koska se voitaisiin tehdä virkamiestyönä. Ensi vuoden alusta käyttöön otettavaksi aiottu syyttäjien rangaistusmääräyssovellus kuitenkin korvaa viimeksi mainitut lomakkeet sovelluksen tulosteilla. Työryhmän ehdotus edellyttää myös tämän sovelluksen ja sen tulosteiden muuttamista. Tulosteiden määrittelystä ja toteutuksesta ei ole ollut saatavissa erikseen kustannus- tai työmääräarvioita. Oikeushallinnon tietotekniikkakeskuksen ilmoituksen mukaan koko sovelluksen nykyinen työmääräarvio on  673 henkilötyöpäivää, josta oikeusministeriön osuus on 539 henkilötyöpäivää ja sisäasiainministeriön osuus 134 henkilötyöpäivää. Kustannuksiksi on arvioitu 500 000 euroa (OM) ja 125 000 euroa (SM). Sovelluksen esimääritys tehtiin vuonna 2005 ja määritykset (käyttötapaukset) syksyllä 2005. Projekti alkoi 1.5.2006. Suunnittelua ollaan juuri saamassa valmiiksi. Toteutus alkoi lokakuussa 2006 ja jatkuu ainakin maaliskuun 2007 loppuun. Projekti valmistuu kesään mennessä. Ehdotetusta menettelyuudistuksesta johtuvien sovelluksen muutosten kustannusvaikutukset oikeushallinto-osaston osalta ovat vielä auki, sillä tällä hetkellä ei ole varmaa tietoa siitä, ryhtyykö valmistuvan sovelluksen ylläpitoa rahoittamaan valtakunnansyyttäjänvirasto vaiko oikeushallinto-osasto. 

Kaavojen vahvistaminen	Oikeushallinto-osaston tehtäviin kuuluu nykyisin rangaistusmääräysasetuksen 1 §:n ja rikesakkoasetuksen 8 §:n nojalla tapahtuva kaavojen vahvistaminen ja siihen liittyen painettujen lomakkeiden asemesta käytettävien tulosteiden tai sähköisten lomakkeiden kaavanmukaisuuden tarkistaminen ja käytettäväksi hyväksyminen. 

Kaavojen vahvistaminen on edelleen tarpeen ja siitä on hyvä ottaa säännös ehdotetun menettelylain nojalla annettavaan asetukseen. Sen sijaan oikeushallinto-osaston mielestä tulisi harkita, onko kaavojen vahvistaminen enää järkevää säilyttää oikeusministeriön, käytännössä siis oikeushallinto-osaston tehtävänä. Jotta kaavojen vahvistaminen ei olisi pelkkä muodollisuus, vahvistavalla viranomaisella tulisi olla asiantuntemusta yhtäältä menettelystä ja toisaalta täytäntöönpanon tietotarpeista. Paras asiantuntemus on sellaisilla viranomaisilla, joilla on edes jonkinlainen rooli menettelyssä ja/tai täytäntöönpanossa. Oikeusministeriöllä tällaista roolia ei enää ole. Nykyisin kaavojen vahvistamisessa tarvittava asiantuntemus on sen varassa, että oikeushallinto-osaston lähivuosina eläköityvä virkamies on vuosikymmenten ajan osallistunut vaihtelevassa määrin lomakkeiden suunnitteluun. Edellä mainitut säännökset on kirjoitettu aikana, jolloin oikeusrekisterikeskusta ja valtakunnansyyttäjänvirastoa ei vielä ollut olemassa. Oikeushallinto-osaston mielestä oikeusrekisterikeskus olisi oikea viranomainen vahvistamaan sakkovaatimuksen, sakkomääräyksen, syyttäjän sakkomääräyksen, rikesakkomääräyksen ja rangaistusvaatimuksen kaavat. Valtakunnansyyttäjänviraston tehtäväksi voitaisiin antaa syyttäjän ilmoitusten ja mahdollisesti tarvittavien sakkomääräysten arkistotulosteiden kaavojen vahvistaminen.

Osastopäällikkö
Ylijohtaja		Kari Kiesiläinen

Hallitusneuvos	Heikki Liljeroos